CELEX: 62020CN0232
Language: el
Date: 2020-06-03 00:00:00
Title: Υπόθεση C-232/20: Αίτηση προδικαστικής αποφάσεως την οποία υπέβαλε το Landesarbeitsgericht Berlin-Brandenburg (Γερμανία) στις 3 Ιουνίου 2020 — NP κατά Daimler AG

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/33
            
         
      Αίτηση προδικαστικής αποφάσεως την οποία υπέβαλε το Landesarbeitsgericht Berlin-Brandenburg (Γερμανία) στις 3 Ιουνίου 2020 — NP κατά Daimler AG
      (Υπόθεση C-232/20)
      (2020/C 279/44)
      Γλώσσα διαδικασίας: η γερμανική
      
         Αιτούν δικαστήριο
      
      Landesarbeitsgericht Berlin-Brandenburg
      
         Διάδικοι στην υπόθεση της κύριας δίκης
      
      Ενάγων και εκκαλών: NP
      Εναγομένη και εφεσίβλητη: Daimler AG, Mercedes-Benz Werk Berlin
      
         Προδικαστικά ερωτήματα
      
      
                  1)
               
               
                  Πρέπει να γίνει δεκτό ότι η τοποθέτηση προσωρινώς απασχολούμενου σε έμμεσο εργοδότη παύει να θεωρείται «προσωρινή» κατά την έννοια του άρθρου 1 της οδηγίας 2008/104 (1), περί της εργασίας μέσω εταιρείας προσωρινής απασχόλησης όταν η απασχόληση λαμβάνει χώρα σε μόνιμη θέση εργασίας και δεν καλύπτεται θέση αναπληρωτή;
               
            
                  2)
               
               
                  Πρέπει να θεωρηθεί ότι η τοποθέτηση προσωρινώς απασχολούμενου για χρονικό διάστημα μικρότερο των 55 μηνών δεν είναι πλέον «προσωρινή» κατά την έννοια του άρθρου 1 της οδηγίας περί της εργασίας μέσω εταιρείας προσωρινής απασχόλησης;
               
            
                  3)
               
               
                  Σε περίπτωση καταφατικής απαντήσεως στα ερωτήματα 1 και/ή 2, τίθενται τα ακόλουθα συμπληρωματικά ερωτήματα:
                  
                              3.1
                           
                           
                              Αποκτά ο προσωρινώς απασχολούμενος αξίωση να συνάψει σχέση εργασίας με τον έμμεσο εργοδότη ακόμη και αν το εθνικό δίκαιο δεν προβλέπει τέτοια κύρωση πριν από την 1.4.2017;
                           
                        
                              3.2
                           
                           
                              Αντιβαίνει εθνική ρύθμιση, όπως το άρθρο 19, παράγραφος 2, του AÜG, στο άρθρο 1 της οδηγίας περί της εργασίας μέσω εταιρείας προσωρινής απασχόλησης εάν θεσπίζει για πρώτη φορά από την 1.4.2017 μέγιστη διάρκεια τοποθετήσεως 18 μηνών για μεμονωμένο εργαζόμενο, αλλά δεν λαμβάνει ρητώς υπόψη τις προηγούμενες περιόδους της τοποθετήσεως εφόσον, λαμβανομένων υπόψη των προηγουμένων περιόδων, η τοποθέτηση δεν πρέπει πλέον να θεωρείται προσωρινή;
                           
                        
                              3.3
                           
                           
                              Μπορεί η παράταση της μέγιστης διάρκειας τοποθετήσεως μεμονωμένου εργαζομένου να επαφίεται στα μέρη της συλλογικής συμβάσεως; Σε περίπτωση καταφατικής απαντήσεως: Ισχύει το ίδιο και για μέρη της συλλογικής συμβάσεως τα οποία δεν είναι αρμόδια για τη σχέση εργασίας του οικείου προσωρινώς απασχολούμενου, αλλά για τον κλάδο δραστηριότητας του έμμεσου εργοδότη;
                           
                        
            
         (1)  Οδηγία 2008/104/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, περί της εργασίας μέσω εταιρείας προσωρινής απασχόλησης (EE 2008, L 327, σ. 9).